**Ottawa Senators** (tunnettiin myös nimillä *Ottawa Hockey Club*, *Ottawa Generals* ja *Ottawa Silver Seven*) oli kanadalainen, ensin amatööri- ja myöhemmin ammattilaisjääkiekkoseura. Se perustettiin Ottawassa vuonna 1886, ja sen toiminta loppui vuonna 1934.

Ottawa Senators oli mukana perustamassa lukuisia sarjoja, kuten AHAC:n vuonna 1886, CAHL:n vuonna 1899 ja OHA:n vuonna 1890. Lisäksi Senators pelasi FAHL:ssa, ECAHA:ssa ja NHA:ssa. NHA:n hajottua Senatorsista tuli yksi neljästä ensimmäisestä uuden NHL-sarjan seurasta. Senators otteli NHL:ssä kauteen 1933–1934 asti, jolloin se myytiin St. Louisiin ja siitä tuli St. Louis Eagles.

Historia
--------

Ottawa Senators voitti Hockey Hall of Famen mukaan Stanley Cupin kymmenen kertaa. Voitot saavutettiin Stanley Cupin ollessa vielä erityinen haasteottelun palkinto.

Aluksi Senators oli amatöörijoukkue, joka osallistui silloin tällöin turnauksiin. Seuran nimenä oli Ottawa Hockey Club, mutta siitä käytettiin myös nimitystä Generals. Ottawa Generalsina seura osallistui ensimmäiseen Stanley Cup -haasteotteluun, mutta hävisi sen maalein 4–3. Vielä amatööriaikoinaan vuonna 1886 seuran jäsenet olivat mukana perustamassa Amateur Hockey Association of Canadaa, jossa Ottawa otteli menestyksekkäästi.

Menestyksen myötä seurasta tuli ammattilaisseura, jonka pelaajat saivat palkkaa. Samalla seuran nimeksi vaihdettiin Ottawa Senators vuonna 1902, mutta epävirallisesti seuran nimenä oli myös Ottawa Silver Seven vuoteen 1908 asti. Senators otteli menestyksekkäästi National Hockey Associationissa, ja sarjan mentyä nurin Senators oli mukana muodostamassa uutta National Hockey Leagueta. Senators menestyi hyvin NHA:ssa ja NHL:ssä, sekä hallitsi Stanley Cupia harvinaisen pitkään voittamalla jokaisen haasteottelun 1903–1906 välisenä aikana.

Senatorsista tuli NHL:n ensimmäinen dynastia, kun se voitti Stanley Cupin vuosina 1920, 1921 ja 1923. Seuran menestys oli merkittävää, nimittäin sillä oli liigan ylivoimaisesti pienin budjetti – se oli vain yksi viidesosa toiseksi pienimmän seuran budjetista.

Senators haki helpotusta rahatilanteeseensa myymällä tähtihyökkääjänsä Hooley Smithin Montreal Maroonsiin 22 500 dollarin hintaan. NHL:n laajennuttua enemmän Yhdysvaltojen puolelle uusia yhdysvaltalaisia joukkueita vastaan pelatut ottelut eivät kiinnostaneet ottawalaisia. Senatorsin lipputulot pienenivät, ja hätäratkaisuna osa kotiotteluista alettiin pelata vieraissa. Suuri lama oli viimeinen niitti seuralle, ja se teki konkurssin. Konkurssipesä myytiin St. Louisiin, ja seurasta tuli St. Louis Eagles.

Joukkueen ennätykset
--------------------

* **Eniten otteluita**: Frank Finnigan, 368
* **Eniten maaleja**: Cy Denneny, 245
* **Eniten syöttöjä**: Denneny, 67
* **Eniten pisteitä**: Denneny, 312
* **Eniten jäähyminuutteja**: Georges Boucher, 604
* **Eniten maalivahdin otteluja**: Alex Connell, 293
* **Eniten voittoja**: Connell, 158
* **Eniten nollapelejä**: Connell, 70

### Kapteenit

* Harvey Pulford, 1902–1906
* Ei kapteenia, 1906–1908
* Bruce Stuart, 1908–1911
* Marty Walsh, 1911–1912
* Ei kapteenia, 1912–1916
* Jack Darragh, 1916–1919
* Eddie Gerard, 1919–1923
* Cy Denneny, 1923–1926
* Georges Boucher, 1926–1928
* King Clancy, 1928–1930
* Frank Finnigan, 1930–1931, 1932–1933
* Syd Howe, 1933–1934

Lähteet
-------

1. ↑  Virtamo, Keijo (toim.): *Fokus-Urheilu 2*, s. 183. Otava, 1970.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.